《有所思》
清代·萧道管

桔槔声里月如烟，危栏虚倚愁不眠。梦魂飞越路三千，碧云楼阁何处边。

下有清影照㛹娟，亭亭隐约画廊前。此时幽怨鬓斜偏，紫霄鸾凤乘何缘。

西风写韵传一篇，不然湖色西子妍。波纹滑笏如春笺，飘零风露共叩舷。

云鬟香雾湿可怜，弃掷宝枕梦游仙。销歇锦瑟张鹍弦，胡为落叶听哀蝉。

蘧蘧蝴蝶去不还，秋更一一年复年。

作者简介：萧道管，字君佩，一字道安。侯官人。同县光绪壬午举人、学部主事陈衍室。有《萧閒堂遗诗》。